Brent Lepistu: paari päeva pärast ei mäleta keegi seda, kuidas me võitsime. Peaasi, et võitsime (0)
FCI Levadia poolkaitsja Brent Lepistu märkis pärast 2:1 võitu sunnitud koroonapuhkuselt naasnud Nõmme Kalju üle, et kuigi individuaalseid eksimusi esines liiga palju, ei varjuta need lõpptulemust, mis oli Levadia jaoks kauaoodatud ja soodne.
Brent, mul on tunne, et tegite mängu täna enda jaoks raskemaks, kui see pidi olema. Kas oled nõus?
Jah, mõnes mõttes küll. Kuigi üldjoontes domineerisime, siis teiste pallidega oli meil natuke probleeme. Palju individuaalseid eksimusi. Ei oska öelda, millest need tulid.
Aga millest need ikkagi tulid? Loogika ütleb, et füüsiliselt peaksite normaalsest režiimist eemal olnud Kaljust ju selgelt üle olema.
Jah, kindlasti. Oleme trennides väga head tööd teinud ja ajame väga kihvti asja. Täna ei tulnud kõik ideaalselt välja. Võib-olla pinge natuke ka segas. Meil tulevad järjest kolm suurt kohtumist (Levadia järgmised vastased on FC Flora ja Paide Linnameeskond – O. J.) ja tahtsime esimest kindlasti võita.
Ja kui vaadata nimesid, siis Kalju oli täna ju väga hea satsiga platsil. Ning teinekord võib kümme päeva pausi vaimselt isegi hästi mõjuda. Füüsiliselt keegi kümne päevaga ära ei kuku, kui eelnevalt on pikalt trenni tehtud.
Meil oli täna puudujääke, aga suures plaanis olen meeskonnaga rahul, sest paari päeva pärast ei mäleta keegi seda, kuidas me selle mängu võitsime. Peaasi on, et võitsime.
Kui palju mõjutas Levadia meeskonda see 12-mänguline võiduta seeria, mis teil enne tänast Kalju vastu all oli?
Eelmine kord tundsin küll seda survet. Toona räägiti sellest seerias koosolekul. Ma ei tea, kas treenerid unustasid õnneks seda seeriat mainida, aga alateadvuses pinget polnud. Oli lihtsalt suur mäng.
Ütlesid, et olete trennis kõvasti tööd teinud. Aga ülesehitav faas oli täna krobeline, sest avangud ja jätkud ei toiminud. Mis oli kitsaskoht, kuhu ründemäng toppama jäi?
Täna oli probleem, et Kalju pani keskelt väga hästi kinni Mark Oliver Roosnupu ja Bogdan Vaštšuki. Kui me muidu leiame selles skeemis üpris lihtsasti vastasääre taskumängija üles, siis täna olime hädas. Eriti esimesel poolajal. Idee poolest pidi siis ääremeestele rohkem ruumi jääma, aga me ei kasutanud neid nii hästi ära.
Nägime kohti, kus seda skeemi tuleb lihvida, aga üldjoontes on meil äge seeria käsil ja näeme trennides kõvasti vaeva. Näeme ka seda, kuidas meie mängupilt iga nädalaga paraneb. Ja see on kihvt.